Лъэпкъ макъамэр зыгъэбейхэр
Ди хэкуэгъу, СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэм и цIэр зезыхьэ саугъэтымрэ я лауреат, Санкт-Петербург щIыхь зиIэ и цIыху, а къалэм и къэрал филармонием и Академическэ симфоние оркестрым и художественнэ унафэщI къулыкъум илъэс 30 хъуауэ пэрыт, дирижёр цIэрыIуэ, къэрал куэдым хэIущIыIу щыхъуа оркестрхэм я тхьэмадэ Темыркъан Юрий лъэпкъыр дызэрыгушхуэ цIыху щэджащэхэм ящыщщ.
Къэбэрдей уэрамым тет сабий гъэсапIэм пэмыжыжьэу зэпымыууэ макъамэ Iэмэпсымэхэм еуэ духовой оркестрырт Темыркъан зэкъуэшхэр — Борисрэ Юрийрэ — макъамэм дезыгъэхьэхар. Абыхэм я репетицэхэмрэ концертхэмрэ кIуэрейт зэкъуэшитIыр. Макъамэм дихьэха щIалитIым гу ялъызыта, Музыкэ школым и егъэджакIуэ икIи абы и оркестрым хэт Дашков Вале-рий и фIыгъэкIэ, Борисрэ Юрийрэ Налшык и Музыкэ школ №1-м 1946 гъэм щIэтIысхьащ. Лобач-Жученкэ Николай и деж Борис виолончелым зыщыхуигъэсащ. Юрий скрипкэм хуезыгъэджар Дашков Валерийщ. КъБР-м и къэралыгъуэр зэрызэфIэувэрэ илъэс 30 щрикъум ирихьэлIэу, 1951 гъэм фокIадэм и 1-м республикэм щекIуэкIа концертым япэу зэгъусэу зыкъыщагъэлъэгъуащ Темыркъан зэкъуэшхэмрэ фортепианэм еуэ Бырсекъуэ Еленэрэ. Илъэс зыбжанэ хъуауэ республикэм, къэралым и щэнхабзэмрэ макъамэ гъуазджэмрэ хэлъхьэныгъэфIхэр хуэзыщI Темыркъан зэкъуэшитIыр щIыпIэ куэдым щыцIэрыIуэщ.
Темыркъан Юрий 1979 гъэм япэу Лъэпкъ академием и «Санта-Чечилия» оркестрымрэ хорымрэ ядэлэжьэн щIидзащ икIи абы лъандэрэ зэпымыууэ а гупхэм я гъусэу зыкъегъэлъагъуэ. 2007 гъэм абы къыхуагъэфэщащ «Санта-Чечилием щIыхь зиIэ и академик» цIэр. Темыркъаныр псэухукIэ а оркестрым щIыхь зиIэ и дирижёру ягъэуващ. Ар академием и тхыдэм къыщыхъуа Iуэху гуапэщ. Ди хэкуэгъу цIэрыIуэм и пэкIэ а къулыкъур ирихьэкIащ Италием и оркестрым щIыхь зиIэ и президенту 1983 гъэм хаха, США-м щыщ Бернстайн Леонард.
Дирижёр цIэрыIуэр зи художественнэ унафэщI Санкт-Петербург къэрал филармонием ехъулIэныгъэ иIэу «Парко-делла-Музика» концерт комплексым илъэситIкIэ узэIэбэкIыжмэ утыку къыщрихьащ Римский-Корсаков и «Шахерезада» сюитэмрэ Рахманиновым и Симфоние №2-мрэ. Абы зыкърагъэхьэлIащ Италием и цIыху цIэрыIуэхэм, къэралым и президенту щыта Наполитанэ Джорджи яхэту.
Урысей Федерацэмрэ КъБР-мрэ щэнхабзэмкIэ я министерствэхэм илъэс куэд хъуауэ Темыркъан Юрий и цIэкIэ Симфоние макъамэм и дунейпсо фестивалхэр Налшык къалэм гукъинэжу щрагъэкIуэкI. Абы и программэм къызэщIеубыдэ дунейпсо классикэ музыкэм и макъамэ нэхъыфIхэр. Абы щIыгъуу къызэрагъэпэщ дирижё-рым и гъащIэмрэ и гуащIэмрэ теухуа гъэлъэгъуэныгъэ гъэщIэгъуэнхэри.
Темыркъан Юрий илъэс 75-рэ зэрырикъур щигъэлъапIэм ирихьэлIэу зэхаубла «Гъуазджэхэм я ут» фестивалым зыкърезыгъэхьэлIа УФ-м и Президент Путин Владимир «Хэкум и деж щиIэ фIыщIэхэм папщIэ» орденым и IV нагъыщэр маэстрэм къыхуигъэфэщат, макъамэ гъуазджэм зегъэужьыным хуищIа хэлъхьэныгъэфIхэр къилъытэу. КъищынэмыщIауэ, Урысейм и махуэм, мы гъэм мэкъуауэгъуэм и 12-м, Кремлым щагъэлъэпIащ 2017 гъэм щIэныгъэм, технологиехэм, литературэм, гъуазджэм, гуманитар Iуэхухэм хэлъхьэныгъэфI хуэзыщIахэр. Къэрал саугъэтыр зыхуагъэфэща цIыху гуащIафIэхэм щIыхь дамыгъэхэмрэ дипломхэмрэ яритыжащ УФ-м и Президент Путин Владимир, ахъшэ саугъэту сом мелуан тхурытху щIыгъуу. Апхуэдэщ литературэ, гъуазджэ унэтIыныгъэхэмкIэ Урысейм и Къэрал саугъэтыр зыхуагъэфэща Темыркъан Юрий.
Тхыдэ щIэинхэр хъумэнымрэ лъэпкъ макъамэм зегъэужьынымрэ дирижёр цIэрыIуэхэм хуащI хэлъхьэныгъэфIхэм мыхьэнэшхуэ щаIэщ Къэбэрдей-Балъкъэр, Урысей, дунейпсо щэнхабзэ, жылагъуэ гъащIэм. Зи лэжьэгъухэм я пщIэрэ республикэм, къэралым ис куэдым я лъагъуныгъэрэ къэзылэжьа Темыркъан зэкъуэшхэм дирижёр гъуазджэм щаIэ зэфIэкIыр дяпэкIи мыкIуэщIыну, я лэжьыгъэ купщIафIэхэмкIэ республикэм, къэралым, дуней псом исхэр ягъэгуфIэну, узыншагъэ, ехъулIэныгъэ, дэрэжэгъуэ яIэну ди гуапэщ.
ТЕКIУЖЬ Заретэ.
